
Martfű Város Polgármesterétől

5435 Martfű, Szent István tér 1. Tel: 56/450-222; Fax: 56/450-853
E-mail: titkarsag@ph.martfu.hu
Előterjesztés
a Megyei Közgyűlésnek
a Jász-Nagykun-Szolnok Megyei Önkormányzat és a megye városai közötti,
a 2014-2020-as Európai Uniós fejlesztési ciklus megalapozására irányuló
együttműködési megállapodás kezdeményezésére
Tisztelt Képviselő-testület !

A megváltozott törvényi szabályozások 2012. évtől a megyei önkormányzatokat a fejlesztési politika területi centrumaivá tették. A megyei önkormányzatok egyik legfontosabb jelenlegi és jövőbeni szakmai feladata a következő, 2014-2020 közötti Európai Uniós fejlesztési ciklusra való felkészülés és annak végrehajtásában, megvalósításában való aktív közreműködés. Ez a gyakorlatban a megyei területfejlesztési koncepció és stratégiai program megalkotását és végrehajtásának irányítását jelenti. 

A megyei területfejlesztési koncepció helyzetfeltáró munkarésze és az annak keretében kialakított partnerségi terv, valamint a készülő országos tervdokumentumok és a minisztériumi szakmai útmutatások széleskörű együttműködést céloznak meg. A hazai közigazgatás átszervezése – a járások kialakítása és a kistérségi többcélú társulások várható változásai –, valamint az uniós és kormányzati szándékok is abba az irányba mutatnak, hogy a településhálózatban és a társadalmi-gazdasági életben meghatározó szerepű városokkal alakítson ki szorosabb szakmai együttműködést a Jász-Nagykun-Szolnok Megyei Önkormányzat. Erre tesz javaslatot a mellékelt megállapodás tervezete. 

A javaslat kialakításánál a Szolnok Megyei Önkormányzat azt vette figyelembe, hogy az ország térszerkezetében a Jászság és Szolnok város térsége Budapest tágabb vonzáskörzetéhez (ún. „belső gyűrűhöz”) kapcsolódók, míg a megye tiszántúli fele egy felzárkóztatásra szoruló belső periféria. Ez az elgondolás a „Nemzeti Fejlesztés 2020” dokumentumban is megjelenik. A hagyományos kistérségi, illetve az új járási beosztást is figyelembe véve, a megye településhálózata lényegében 4 nagyobb térségre osztható, amelyek együttkezelése a tervezésben és a jövőbeni fejlesztéseknél is indokolt.  

A mellékelt együttműködési megállapodás – feltételezve, hogy a megyei területfejlesztési koncepció és a stratégiai program kialakításához központi támogatást kap a Megyei Önkormányzat – a megyei és térségi programokat megalapozó előtanulmányok készítését tartalmazza konkrétumként. Ezek kialakításához a Megyei Önkormányzat 75%-ban járulna hozzá – mintegy 7 millió 620 ezer Ft-tal. Városunk és a megye többi városa lakosságarányosan a költség 25 %-át fedezné. A költségmegosztást az előterjesztés melléklete tartalmazza.
Kérem a Tisztelt Képviselő-testületet, hogy az előterjesztést, a megállapodás tervezetét és a határozati javaslatot vitassa meg és fogadja el. 
Martfű, 2012. december 13.

dr. Kiss Edit 

polgármester

Látta : Szász Éva

            jegyző

Határozati javaslat:

Martfű Város Önkormányzata Képviselő-testületének

 …./2012.(XII.20.) Ö.  határozata 
a Jász-Nagykun-Szolnok Megyei Önkormányzat és a megyei városai közötti, a 2014-2020-as Európai Uniós fejlesztési ciklus megalapozására irányuló együttműködési megállapodás kezdeményezéséről
1) Martfű Város Önkormányzatának Képviselő-testülete a megye városaival a 2014-2020-as fejlesztési ciklus előkészítésére kötendő megállapodás tervezetét a melléklet szerint elfogadja. 

2) Martfű Város Önkormányzatának Képviselő-testülete felhatalmazza Martfű Város Polgármesterét – dr. Kiss Editet - a megállapodás véglegesítéséhez szükséges kezdeményezések és egyeztetések megtételére, valamint a megállapodás véglegesítésére és aláírására. 

3) Martfű Város Önkormányzata a megállapodásban szereplő előtanulmányok költségeihez 25%-os fedezetet, azaz 36.310 Ft-ot biztosít a 2013. évi költségvetése terhére. 

4) A megállapodás aláírásáról és az abban foglaltak végrehajtásáról a Megyei Közgyűlést tájékoztatni kell. 

Határidő: 2012. december 31., illetve folyamatos 

Felelős:  dr. Kiss Edit polgármester
Erről értesülnek: 

1. Jász-Nagykun-Szolnok Megyei Kormányhivatal
2. Valamennyi képviselő helyben

3. dr. Kiss Edit polgármester

4. Polgármesteri Hivatal Pénzügyi és Adóügyi Iroda helyben
